Universis presentes litteras inspecturis, nos frater Milo, abbas Tonodori, Lingonensis diocesis, magister Nicholaus de Luxovio, archidiaconus Eduensis, magister Johannes de Borbonio, archidiaconus Avalonensis, Odo de Salone, archidiaconus Flavigniacensis, Guillermus de Chaceyo, miles, dominus de Misseio, Petrus de Edua, miles, baillivus de Auseis et de Montana pro domino duce Burgundie, magister Johannes de Sancto Secano, curatus de Cancellis, Theobaldus dictus Bornes, burgensis Flavigniacensis, Johannes archipresbiter Flavigniacensis, Symon canonicus Sedelocensis, notum facimus, quod anno Domini millesimo ducentesimo octogesimo quarto, die sabbati post festum beati Clementis, apud Alisiam, in domo episcopali, nobis predictis presentibus, juravit Guillermus, abbas Flavigniacensis in manu reverendi in Christo patris Jacobi Dei gratia episcopi Eduensis supra sacrosancta Dei evangelia, quod Flavigniacum, cum municionibus, turribus et abbacia reddet eidem domino episcopo ejusque successoribus, secundum quod castra jurabilia et reddibilia consueverunt reddi ad usus et consuetudines Burgondie, et secundum quod alias fecit bone memorie Guillermus de Fossatis quondam abbas Flavigniacensis. Acta sunt hec anno, die et loco predictis, presentibus et, videntibus et audientibus rogatis, vocatis et requisitis specialiter ad testificandum predicta, qui omnes et singuli sigilla nostra presentibus litteris apposuimus in testimonium premissorum.